Betoging lei tot ongelukke op snelwegFoto: Netcare 911 ŉ Motoris en polisiebeampte is Maandagoggend beseer nadat ŉ groep betogers die N2 naby Lamontville in Durban met brandende buitebande versper het. Werner Vermaak, woordvoerder van ER24, het gesê verskeie motoriste het die snelweg gebruik toe betogers omstreeks 06:00 bande aan die brand gesteek en op die pad gegooi het. “Twee voertuie het gebots toe die bestuurders glo probeer het om vir die versperrings uit te swaai. Een persoon het matige beserings opgedoen en moes met ŉ ambulans na ŉ nabygeleë hospitaal geneem word verdere behandeling.” Vermaak het gesê paramedici was nog besig om na die beseerde motoris van die eerste ongeluk om te sien, toe ŉ tweede ongeluk op ŉ nabygeleë brug plaasgevind het. Foto: Netcare 911 “Na verneem word, het betogers begin om voorwerpe op die brug te brand. Daar was ŉ polisiebeampte op die brug toe ŉ motorongeluk plaasgevind het. Die beampte moes van die brug af spring om uit die pad te kom.” Die beampte het gebreekte bene en verskeie skraapwonde opgedoen. Hy is op die toneel behandel en met ŉ ambulans na ŉ hospitaal geneem vir verdere behandeling. Slegs een baan van die snelweg is oop vir verkeer. Motoriste word aangeraai om van alternatiewe roetes gebruik te maak. Die polisie is op die toneel.